Myit yu ra ai Rawt Malan Hpyen Magam Gun ni hte Amyu Sha Gam Maka
- In Ningmu
- Last Updated on 25 February 2011
- By Malihkrang Uma
- Hits: 2481
Anhte amyu ni hta ra rawng ai lam langai gaw, dinghku hpe atsawm woi awn lu ai kawa la ni grai n law wa sai hpe mu lu nga ai. Grau nna gaw, anhte amyu sha ni kaw na kam ram ai shadang la ni law law wa shaning law law Rawt malan magam hta shanglawm ra mat ai zawn, nkau ni gaw nanghpam lusha hta machyu let, asak sum mat ai ni law wa ai. Nkau langai lahkawng sha nga taw ai ni mung hpaji machye machyang hta ningra nna, hpa n chye galaw mat ai. Moi de lungseng bungli kaja ai ten hta la ni ja gumhpraw tam ai lam hta grai kam mai ai raitim, ya ten hta dai zawn bai n rai mat wa sai. Hkam ja lam hta mung gawng kya ai majaw, law malawng gaw asak kadun ai hkrai law nga ai. Dai majaw, anhte buga kata kaw yu dat ai shaloi gaida grai law wa ai hpe mu lu nga ai.
Malihkrang Uma hku nna mu mada lawm ai hta, ya ten Rawt Malan magam bungli galaw nga ai Kawa La ni, Shadang la ni hte seng nna myit yu ra na daw hpe tang madun mayu nngai.
Rawt malan magam hta shang tsap nga ai Shadang La ni gaw ya ten hta anhte uhpung uhpawng hta law dik madang rai nga ai. Hkum ram ai hte n-gun wa ngan lapin rawng ai ni hkrai rai nga ai. Raitim, ya hte KIA mugun (Du Jum) manang wa hte shaga yu ai shaloi grai myit htum na zawn nga nna shi tsun wa ai.
Shi num la (dinghku shang) ai nau n na shi ai. Madu jan hte atsawm n lu nga ai. Ya hte sha kasha langai shangai ai shaloi jahkring mi Madu jan hte kasha hpe yu nna nga lu tim, jahkring bai rai yang Hpyendap (Shawnglam) de bai sa ra mat sana re lam chye lu ai. Grau nna gaw, shi dinghku hpe lit la ra ai dinghku kawa langai mi, tinang sha na lusha pyi atsawm n lu ai. Hpyendap kata kaw shata shagu na ration hte budget pyi atsawm n lu ai sha nga ra ai ten hta Dinghku hpe gaw dai hku kabai da ra ai rai nga ai. Madu jan mung mahkrum madup hpa n nga ai majaw, hpa n chye galaw sha ai. Dai majaw, shi tsun ai gaw “Dinghta Ngarai” hkrat taw nngai law... nga ai.
Shi hte shaga ngut ai hpang, ngai hkrai bai matut myit yu ai gaw... dai zawn, kawa langai mi shakram da hkrum ai dinghku ni anhte Buga hta kade she law nga ai kun???? ngu ai lam re. Ma ni a shawnglam, hpaji lam, makam masham lam, galaw lu galaw sha lam, nga mu nga mai lam (Livelihood), shim lam, hkamja lam, yawng yawng hpe gara hku nna kanu shingtai lit la lu na.... dai zawn re ai Ma ni hkrai hkrai she law wa yang gaw anhte amyu ni a shawnglam gaw ngang grin lu na i... ngu ai lam ni re.
Shi tsun ai hta, KIA hpyendap kata, Budget garan lang ai lam (contribution) hta n rap ra ai lam ni law law nga ai lam mung tsun wa ai. Nkau ni gaw Lauban zawn she nga mat nna, nkau ni gaw shat pyi hkru hkru n lu sha ai madang kaw rai taw nga ai. Anhte gasat nga ai gaw Gumshem Magam Asuya (Regime Government) hpe re nga tim, anhte kata kaw nan mung Gumshem lailen lang let, lawu tsang kaw nga ai ni gaw dai hku kyet nna nga taw ra ai lam rai nga ai. Dai hte seng nna, kaga mi dinglun mung n mai ai zawn, ntsa kaw na aming hpe sha madat ra ai gaw tsang hpa rai nga ai.
Rawt Malan hkrun lam ngu ai gaw dip sha ai wa sha nga dingsa gaw rawt malan nga ra na re, nga nna Sara kaba Rev. N-ngai Gam tsun ai hte maren, aten kadun hte sha ngut ai baw mung n re majaw, jahkring mi sha gaw mai byin ai hku nga taw mu, ngu ai hku n re ai sha, aten galu masing ni jahkrat ra na ga ai. Dai ni anhte ni amyu sha lawt lu lam hte seng nna rawt malan wa ai shaloi, tara rap ra ai lailen hte, mung shawa, dap shawa yawng a nga mu nga mai lam hpe mung n myit n mai rai nga ai. Maga mi laknak hpe hpai da ai zawn, maga mi, amyu sha rawt jat galu kaba wa na matu, Buga nga shawa yawng a galaw lu galaw sha masing ni, Hpyendap kata, hpyendu, Hpyenma ni yawng a shawnglam gam maka hpe mung myit shalawm nhtawm, dinghku hpe pawn ba lu na matu Hpung Shawa Polisi (Public policy) ni hpe jahkrat nna sa ra na re. Dai n rai yang gaw, anhte amyu ni hpe kaga ni roi nna gaw n re ai sha, anhte na anhte yawng jahtum la kau ai hku tai wa chye nga ai.
Rawt malan hkrun lam hta grau nna gaw yawng shanglawm ai masing tai na matu, mung shawa, dap shawa a nsen manaw hpe madat let, ntsa kaw na woi awn ai ni tinang ngu ai hku hkrai n hkawm ai sha, yawng hpe jahkrum shara, hpaji hpyi, galaw lu na ahkaw ahkang garan ya (power sharing) re ai hku nna sa wa yang she kaja nan rawt malan hkrun lam hta awng dang wa na re. Amyusha yawng a gam maka hta rawt malan hkrun lam hte dinghku hpe dingbai dingna jaw ai n tai na matu grai ahkyak ai.
Dinghku shagu a nga mu nga mai lam hpe mung makawp maga lu na matu ahkyak nga ai. Lamu ga zing ai ni hpe gawt ang yang gawt ra ai, ninghkap ang yang ninghkap ra ai. Dai majaw, kaga amyu ni hta tara n rap ra ai lam yawng hpe madi madun lu na matu mung anhte nan nan tara rap ra ai lailen hpe lang ra na re ngu nna mu mada nngai. Dai hta n-ga, amyu shang yawng a galaw lu galaw sha lam ni hpe dingbai dingna jaw ai baw hpe mung koi gam ra na re, ngu nna tang madun dat nngai law.
kac_Latn kac_Latn eng_Latn zul_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn